ועדת הפנים ואיכות הסביבה, כנסת 18, פרוטוקול מספר 383, 2011-05-23 12:10

אמנון כהן: אנחנו ממשיכים בדיונים, ואנחנו עוברים לנושא הבא: צו הכניסה לישראל (פטור מאשרה)(תיקון) – פטור לאזרחי נאורו.

אמנון כהן: מי מציג לנו את הנושא?

אמנון כהן: נציג משרד החוץ, האם יש סיבה לפטור את אזרחי נאורו?

מיכאל רונן: שמי מיכאל רונן, ואני מנהל מחלקת פסיפיק במשרד החוץ.

מיכאל רונן: זוהי מחלקה שעוסקת באוסטרליה, ניו-זילנד, ועוד 14 מדינות באזור הפסיפיק, שבעיקרן הן מדינות איים.

מיכאל רונן: הדיון הוא על אחת המדינות יותר קטנות שיש באזור הזה.

מיכאל רונן: לתומי חשבתי שהדיון באמת יתייחס לכל האזור כי הרעיון היה באמת לחתום עם כולן על הסכמים.

יפה שפירא: עם מיקרונזיה כבר מזמן אישרו.

מיכאל רונן: יש כמה מדינות שנתחם וזה עובד והן: פיג'י, מיקרונזיה ואחרות.

מיכאל רונן: יש כמה מדינות שההסכמים נחתמו ועדיין לא אושררו על-ידי הכנסת.

אמנון כהן: אז למה לא הבאת לנו?

מיכאל רונן: אני קיבלתי את הזימון אתמול, ולא ידעתי - - -

אמנון כהן: אבל, זו בקשה שלכם.

קריאות: לא, זו בקשה של משרד הפנים.

קריאות: יש הליך מסודר.

אמנון כהן: אני מבין שאתם מתואמים.

אמנון כהן: האם אתם מדברים ביניכם או שאני אביא לכם מספר טלפון?

מיכל יוספוף: אנחנו מדברים, ויש בינינו - - -

אמנון כהן: אז למה לא הבאתם את שאר המדינות או האזורים שהם היו רוצים לכרוך אותם?

אמנון כהן: הם צריכים להצביע בספטמבר בעדנו.

אורלי שמואל-דהן: אני אורלי דהן מהלשכה המשפטית ברשות האוכלוסין של משרד הפנים.

אורלי שמואל-דהן: יש הליך מסודר.

אמנון כהן: האם מדובר ברשות האוכלוסין של אמנון בן עמי?

אורלי שמואל-דהן: של אמנון בן עמי.

אמנון כהן: אז למה רק המדינה הזאת?

אמנון כהן: אומרים נציגי משרד החוץ שיש עוד כמה אזורים שהיה כדאי.

אורלי שמואל-דהן: יש הליך מסודר, מבחינתנו.

אורלי שמואל-דהן: אנחנו מתחילים עם אישור עקרוני של שר הפנים, ויש הליך מסודר לפי תקנון הממשלה איך אנחנו מאשררים הסכמים מול הממשלה.

אורלי שמואל-דהן: חלק מההליך הוא פנייה לוועדת הפנים.

אמנון כהן: הבנתי.

אמנון כהן: אבל, אני שואל למה אין עוד מדינות שאדוני ממשרד החוץ ציין?

אורלי שמואל-דהן: זה בטיפול.

אמנון כהן: למה זה לא נעשה ביחד עוד שבוע-שבועיים?

אורלי שמואל-דהן: לא באתי לפה עם כל הרשימה.

אורלי שמואל-דהן: אבל, יש רשימת מדינות שעדיין לא חתמו על ההסכמים, וזה שלב של טיוטא.

אורלי שמואל-דהן: יש מדינות שממתינות לאישור עקרוני.

אורלי שמואל-דהן: זאת אומרת, אין כרגע דברים תקועים בוועדת הפנים, לפי ידיעתי.

אורלי שמואל-דהן: אין משהו שאמור להיות פה ולא הובא.

אמנון כהן: כמה מדינות היכולות להיכנס לסטאטוס הזה עומדות בקנה?

מיכאל רונן: קודם כל, אני אומר שלמשרד החוץ אין טענות למשרד הפנים ולצורת עבודתו.

מיכאל רונן: אנחנו קיבלנו אישור עקרוני לחתום עם כל מדינות הפסיפיק הסכמי פטור מוויזות כבר לפני שנתיים-שלוש.

מיכאל רונן: זה תהליך שלוקח זמן גם מול המדינות, וגם איתנו.

מיכאל רונן: יחד עם זאת, בנוסף לנאורו יש מדינות כמו טונגה, למשל, שחתמנו איתן על הסכם, וזה עדיין לא אושרר.

אמנון כהן: יש שם 2,000 אזרחים?

מיכאל רונן: אני מבין שטונגה מעוררת חיוכים.

מיכאל רונן: אבל, אתם יכולים לשאול את יושב-ראש הכנסת שביקר שם.

אמנון כהן: כמה תושבים יש שם?

מיכאל רונן: בטונגה יש 120,000.

אמנון כהן: ראיתי שפה זה עד 10,000.

מיכאל רונן: אם אתם באמת רוצים לדבר על נאורו אז בנאורו יש 10,000 תושבים, ושטח המדינה הוא אלפית משטח ישראל בגבולות 67', כולל חילופי שטחים.

מיכאל רונן: כלומר, שטחה של נאורו הוא 21 קילומטר מרובע.

אמנון כהן: למה כל כך חשוב שזה יהיה להם?

מיכאל רונן: תודה שאתה שואל, כי אני רוצה להסביר מה היתה המוטיבציה.

אמנון כהן: השאלה השנייה היא האם זה הדדי?

מיכאל רונן: בוודאי.

מיכאל רונן: אני אענה מהסוף, כן זה הדדי.

מיכאל רונן: הדבר השני - המוטיבציה היתה בכלל מדינית.

מיכאל רונן: אנחנו נלחמים לשמור על מדינות הפסיפיק בצד שלנו, גם בזירות האו"ם וגם בזירות אחרות.

מיכאל רונן: זה לא כל כך פשוט.

מיכאל רונן: התקציב השנתי שלי לפעולות בפסיפיק היה עד לפני כמה זמן 50,000 דולר.

מיכאל רונן: הערבים והליגה הערבית בגיבוי מדינות המפרץ הגיעו לשם עם חבילת סיוע של 50 מיליון, וזה ההבדל בינינו.

מיכאל רונן: אנחנו עם 50,000 דולר מנסים לייצב ידידות באזור הזה מול מאמצים של הצד הערבי לגרור אותם לצד שלהם.

אמנון כהן: האם יש להם הצבעות בכל מיני פורומים?

מיכאל רונן: יש הצבעות באו"ם, ויש הצבעות בפורומים נוספים.

מיכאל רונן: ואכן, אחד הרעיונות היה באמת להציע להם דברים שרוב מדינות העולם לא מציעות להם.

מיכאל רונן: הם חשים - די בצדק - שהם בשולי ההתרחשויות העולמיות, ופתאום אתה בא ומציע להם דבר כזה.

מיכאל רונן: זה אות של ידידות, והם קיבלו את זה באמת בהרבה מאוד הערכה.

אמנון כהן: זו פעילות של שר החוץ שלנו.

מיכאל רונן: אתה יכול לקרוא לזה שר החוץ, אתה יכול לקרוא לזה מי שאתה רוצה.

מיכאל רונן: זו בהחלט פעילות של משרד החוץ.

מיכאל רונן: אם כן, המוטיבציה היתה בעיקר מדינית.

מיכאל רונן: אני יודע שכאשר מדברים על נאורו ואומרים 10,000 תושבים, 21 קילומטר מרובע זה מעורר חיוכים.

מיכאל רונן: מבחינתנו זה עוד קול באו"ם.

מיכאל רונן: טונגה - 120,000 תושבים זה קול באו"ם, וזה אפילו קול חשוב.

מיכאל רונן: יש מדינות שיכולות אפילו לרכז חמישה-שישה קולות נוספים, וזאת היתה המוטיבציה.

אמנון כהן: מה אומר השב"כ?

אמנון כהן: האם זה בסדר מבחינה ביטחונית?

מיכל יוספוף: ברגע ששר הפנים נתן את האישור העקרוני זה עבר שב"כ.

מיכל יוספוף: זה עובר את הכול.

אמנון כהן: האם זה נבדק?

אמנון כהן: האם כל מיני ארגונים לא ינצלו את זה שלא צריך ויזה?

מיכל יוספוף: זה עובר את כל הגורמים, ואחר כך השר ממליץ.

אמנון כהן: כמה נכנסים באמת?

אמנון כהן: האם יש עשרה אנשים בשנה?

מיכל יוספוף: קודם כל, כל מי שנכנס – 100% יוצא.

אמנון כהן: כמה נכנסו?

מיכל יוספוף: מ-2005 ועד לפני חודש נכנסו שבעה.

אמנון כהן: אתם לא משווקים נכון את המדינה שלנו.

אמנון כהן: איפה משרד התיירות?

מיכל יוספוף: אין חשש, 100% יוצאים.

קריאה: כמה משלנו מטיילים שם?

אמנון כהן: מישהו מאל-קאעידה יבוא לשם, ומשם הוא יבוא לפה.

מיכל יוספוף: לא, הוא חייב להיות אזרח.

מיכאל רונן: כאשר מדברים על שבעת המבקרים מנאורו אז זה נשיא נאורו שהיה פה בינואר שנה שעברה ופמלייתו.

אלון שוהם: שמי אלון שוהם, המחלקה הקונסולרית במשרד החוץ.

אלון שוהם: קודם כל, אני רוצה להדגיש את כמות המטיילים הישראלים שכן מגיעים לנאורו.

אלון שוהם: זה בערך פי 10 מכמות הנאורויינים שמגיעים לארץ.

אלון שוהם: תרמילאים עוברים שם, וזה מקום נחשק.

אלון שוהם: לשאלתך, מאוד קשה לרכוש אזרחות של נאורו.

אלון שוהם: כלומר, הפחד שמישהו יקבל את האזרחות וייכנס בפטור לאחר שאסור לו להיכנס בדרך אחרת, למשל, הוא מזערי מבחינתנו.

אמנון כהן: אנחנו אישרנו את ההתקשרות בין שתי המדינות ופטור מאשרה.

אמנון כהן: מי בעד?

אמנון כהן: ה צ ב ע ה בעד – כולם נגד – אין נמנעים – אין צו הכניסה לישראל (פטור מאשרה)(תיקון) – פטור לאזרחי נאורו, אושר פה אחד.

אמנון כהן: קיבלתם פה אחד.

קריאות: אנחנו מודים לכם, תודה רבה.

אמנון כהן: תביאו תמיד עוד מדינות, זה חשוב לנו מבחינה לאומית.

אמנון כהן: אנחנו צריכים לאשר כל שבוע מדינה או שתיים.